สำนักงานสลากกินแบ่งรัฐบาล เตือน ผู้ค้าหลีกเลี่ยงการซื้อสลากไปขายต่อ อาจถูกหลอกนำสลากปลอมมาขาย ทำให้สูญเสียทรัพย์สินจำนวนมาก
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า จากกรณีที่มีแม่ค้าขายสลากกินแบ่งรัฐบาล ได้ซื้อสลากจำนวน 4 เล่ม รวม 400 ใบ ในตลาด จ.ขอนแก่น และพบว่าเป็นสลากปลอมทั้งหมดนั้น สำนักงานสลากฯ ได้มอบหมายให้เจ้าหน้าที่พาผู้เสียหายไปแจ้งความไว้แล้ว พร้อมขอเตือนตัวแทนจำหน่ายสลาก และผู้ซื้อจองล่วงหน้าฯ ให้ใช้ความระมัดระวังในการไปซื้อสลากจากบุคคลอื่น เพื่อนำไปจำหน่ายต่อ หากได้รับการจัดสรรสลากแล้ว หรือเป็นผู้ซื้อจองล่วงหน้าฯ ที่ทำรายการได้แล้ว ควรจำหน่ายเฉพาะสลากที่ได้รับการจัดสรรจากสำนักงานสลากฯ เท่านั้น เพราะอาจตกเป็นเหยื่อมิจฉาชีพ และทำให้สูญเสียทรัพย์จำนวนมากได้ สำหรับวิธีสังเกตสลากของจริง ให้สังเกตว่ากระดาษที่ใช้พิมพ์สลากจะมีลายน้ำในเนื้อกระดาษ เมื่อส่องกับแสงไฟสีขาว หรือแสงสว่างจะมองเห็นลายน้ำรูปนกวายุภักษ์ในเนื้อกระดาษ และเมื่อส่องกับแสงไฟสีม่วง (แสงยูวี) จะมองเห็นเส้นไหม และเส้นที่พาดผ่านตัวเลขทั้งนี้ ขอให้ประชาชนมั่นใจว่า สลากของสำนักงานสลากฯ ทุกใบ พิมพ์ด้วยระบบที่ผ่านการรับรองคุณภาพตามหลักมาตรฐานสากล ทำให้ไม่สามารถปลอมแปลงได้ นอกจากนี้ ประชาชนยังสามารถซื้อสลากดิจิทัลผ่านแอปพลิเคชันเป๋าตัง ซึ่งปัจจุบันมีกว่า 17 ล้านใบ และเป็นสลากของแท้ เพื่อเป็นทางเลือกให้กับประชาชนอีกด้วย อย่างไรก็ตาม ขอเตือนมิจฉาชีพที่ทำสลากปลอมดังกล่าว จะมีโทษจำคุกตั้งแต่หกเดือนถึงห้าปี และปรับตั้งแต่หนึ่งหมื่นบาทถึงหนึ่งแสนบาท